SZITAKÖTŐ 71. szám

6. oldal Csongor András: Kővé vált a táskámban

**EZ A HARAG KÖVE, EZ MEG NEM**

Osztályotok tegyen egy sétát a természetben.

Egy bármilyen módon kisorsolt osztálytársatok azt a követ keresse meg, ami szerinte a békesség, megbocsátás köve lesz.

Az osztály többi tagja közösen keresse meg azt a követ, ami szerintük a kővé vált harag lehet.

A két követ tegyétek külön egy-egy nagyobb dobozba vagy üvegbe, amiket felismerhetően megjelöltetek: HARAG, MEGBOCSÁTÁS.

A tanév folyamán minden tanítási hét végén írjátok fel azt az egy dolgot, ami miatt legjobban haragudtatok az adott időszakban, vagy amit az adott héten megbocsátottatok és a cédulát dobjátok a megfelelő helyre.

A tanév végén olvassatok el minden HARAGOT és minden MEGBOCSÁTÁST.

Beszéljétek meg, hogy az idő elteltével a HARAG oka mennyire maradt meg az emlékeitekben.

Számoljátok össze, melyik üvegben volt több cédula.

Milyen volt a tanév? Haragszom rád vagy megbocsátok hangulatú?